tartuNLP/wikipedia-smugri-20251201 huggingface dataset:
Jason &amp; the Scorchers

Jason &amp; the Scorchers (levyillä toisinaan kirjoitettu myös muodossa Jason And The Scorchers), alkujaan Jason &amp; the Nashville Scorchers, on yhdysvaltalaisen laulaja-lauluntekijä Jason Ringenbergin johtama, vuonna 1981 perustettu country rock -yhtye.
Ringenberg on kotoisin Illnoisista, mutta yhtye muodostui Nashville-taustaisista rockmusiikoista Warner Hodgesista (kitara), Jeff Johnsonista (basso) ja Perry Baggsista (rummut). Debyytti-EP:nsä jälkeen he tekivät levy-yhtiö EMI:lle EP:n "Fervor" ja kaksi albumia "Lost &amp; Found" ja "Still Standing". Ne saavuttivat arvostelumenestystä, mutta suurempi kaupallinen menestys jäi tulematta sillä yhtyeen musiikki oli liian kantria rockradioasemille ja liian rokkia kantriasemille. Jason &amp; the Scorchers eli hiljaiseloa kolme vuotta, jonka jälkeen Johnson jätti yhtyeen. Yhtye palasi vuonna 1989 hard rock -vaikutteisella albumillaan "Thunder and Fire", mutta hajosi pian tämän jälkeen. Ringenberg siirtyi soolouralle, jolla soitti lähinnä kantrivaikutteista musiikkia. 
Yhtye alkoi esiintymään uudelleen alkuperäiskokoonpanossaan vuonna 1993 ja vuonna 1995 ilmestyi albumi "A Blazing Grace". Jeff Johnson jätti yhtyeen vuonna 1997 ja Kenny Ames liittyi uutena muusikkona. Rumpali Baggs jätti yhtyeen terveydellisistä syistä vuonna 2003. Jason &amp; the Scorchersin viimeisin albumi on vuonna 2010 ilmestynyt "Halycon Times". Vuonna 2008 yhtye palkittiin Americana Music Associationin elämäntyöpalkinnolla.
Jason &amp; the Scorchers esiintyi Suomessa ensimmäistä kertaa Helsingin Tavastialla vuonna 1985. Sen jälkeen se on käynyt Suomessa mm. vuosina 2010 ja 2012.
Kokoonpano.
Alkuperäiskokoonpano oli Jason Ringenberg (laulu, kitara, huuliharppu), Warner Hodges (kitara), Jeff Johnson (basso) ja Perry Baggs (rummut).
Do I Wanna Know?

Do I Wanna Know? on brittiläisen indie rock-yhtye Arctic Monkeysin kappale heidän viidenneltä, AM-studioalbumilta. Kappale julkaistiin singlenä siihen liittyvän musiikkivideon kanssa 19. kesäkuuta 2013 ja se on saatavilla digitaalisesti ladattavana ITunesin kautta. Singlestä julkaistiin myös vinyyliversio 22. heinäkuuta 2013 B-puolen ”2013”-singlen kanssa.
Kappale soitettiin ensimmäistä kertaa livenä 22. toukokuuta 2013 Venturassa, Kaliforniassa yhtyeen AM Tour-kiertueen ensimmäisessä konsertissa. Kiertueen aikana ”Do I Wanna Know?” on soitettu aina avauskappaleena.
”Do I Wanna Know?” on päässyt Britannian singlelistan 11. sijalle, sekä päässyt listoille muissa lukuisissa valtioissa. Se oli Arctic Monkeysin ensimmäinen kappale, joka pääsi Billboard Hot 100 -listalle sijoittuen 99. sijalle joulukuussa 2013.
Shaved Fish

Shaved Fish on brittiläisen rock-muusikko John Lennonin vuonna 1975 julkaisema kokoelma-albumi. Albumi on Lennonin ensimmäinen julkaistu kokoelma-albumi ja se sisältää kaikki Lennonin listamenestyssinglet vuosilta 1969-1974. Albumilta jätettiin pois kappale "Stand by Me", joka oli myös menestynyt listoilla hyvin, koska se oltiin julkaistu samana vuonna. "Shaved Fish" oli viimeinen albumi, jonka Lennon julkaisi Apple Records-levymerkin alla. Albumin ilmestyttyä, Lennon ilmoitti vetäytyvänsä sivuun musiikista, kasvattaakseen vastasyntynyttä poikaansa Seania ja ollakseen mahdollisimman paljon läsnä hänen ensimmäisinä vuosinaan. Lennon palasi musiikin pariin vuonna 1980 albumilla "Double Fantasy".
Mustalaisnainen

Mustalaisnainen on suomalaisen taiteilijan Helene Schjerfbeckin öljyvärityö kankaalle vuodelta 1919. Kooltaan teos on 66×55,5 cm ja se kuuluu Ateneumin taidemuseon Nanny ja Yrjö Kauniston lahjoituskokoelmaan.
Helene Schjerfbeckin "Mustalaisnainen" on ekspressiivinen sisäänpäin kääntyneen ihmisen ahdistuksen ja epätoivon huuto. "Mustalaisnaisessa" ei ole oikeastaan muuta selvää asiaa kuin tämä. Maasävyin maalatussa teoksessa, jota Schjerfbeck väliin hankasi saadakseen siitä väriä pois, istuva nainen suojaa käsillään itseään ollakseen näkemättä ja kuulematta. Schjerfbeck käytti "Mustalaisnainen"-maalauksessa vain muutamaa toisiaan lähellä olevaa värisävyä tämän käpertyneen, aggressiivisesti itseensä vetäytyneen naisen kuvaamiseen. 
Vuosi 1919 oli Helene Schjerfbeckille itselleen vuosi, jolloin hän kävi läpi pettymyksen tunteitaan hyvän ystävän Einar Reuterin ilmoitettua yllättävästä kihlautumisestaan kesällä. Saman vuoden syksyllä Schjerfbeck joutui sydämensä takia joksikin aikaa sairaalaan. Hänen taiteensa synkkeni aiheiltaan ja sävyiltään noina aikoina selvästi. "Mustalaisnaista" on verrattu Edvard Munchin kuuluisaan maalaukseen "Huuto". Aggressiivinen epätoivo ilmaistaan näissä kahdessa työssä eri tavoin; siinä missä Munchin hahmo ilmaisee pelkonsa ulos, Schjerfbeckin "Mustalaisnainen" vetäytyy. Hahmon olemus on paremminkin Munchin "Melankolian" (1906/1907) hahmon tapainen.
Prosessi (termodynamiikka)

Prosessi tarkoittaa termodynamiikassa tapahtumaa, jossa systeemin tila muuttuu. Prosesseissa systeemi voi vaihtaa lämpöä tai työtä ympäristön kanssa.
Prosessit jaotellaan sen mukaan, miten systeemin tila muuttuu niiden aikana.
Give Peace a Chance

Give Peace a Chance on protestivivahteinen rock-kappale, jonka on säveltänyt ja tehnyt John Lennon ja sen esittää John Lennon yhdessä Plastic Ono Bandin kanssa. Give Peace a Chance oli Lennonin ensimmäinen soolojulkaisu.
Sävellystyö, nauhoitus ja julkaisu.
John Lennon kirjoitti kappaleen vuonna 1969 protestiksi vastustamaan Vietnamin sotaa, ollessaan Montrealissa, Kanadassa. Lennonilla oli tuolloin meneillään ”bed in” -tapahtuma, jossa hän istui sängyllä koko päivän vastaillen toimittajien esittämiin kysymyksiin ja puhuen maailmanlaajuisesta rauhasta. Lennon sai inspiraation kappaleeseen erään toimittajan kysyttyä, mitä hän yritti saavuttaa ”bed in” -tapahtumallaan, johon hän vastasi: ”"just give peace a chance"” (suom. ”"anna rauhalle mahdollisuus"”). Kappaleen kirjoitusajankohta osui ajalle, jolloin The Beatles oli hajoamaisillaan ja Lennon oli turhautunut yhtyeen tilanteesta. Lennon ja toinen Beatlesin jäsen, Paul McCartney, olivat sopineet jo yhtyeen uran alkuvaiheissa, että kaikki heidän kirjoittamansa kappaleet merkitään molempien tekemiseksi. Näin ollen Give Peace a Chancekin merkittiin myös Lennon-McCartney-kaksikon tekemäksi. The Beatles julkaisi vielä yhden menestysalbumin, "Abbey Roadin", minkä jälkeen kaikkien aikojen menestynein yhtye lopetti.
Kappale nauhoitettiin 1. kesäkuuta 1969 Montrealissa. John Lennon lauloi kappaleen itse ja soitti myös levytyksellä kitaraa. Levytykseen osallistui myös Tom Smothers, joka soitti myös kitaraa, ja Lennonin vaimo Yoko Ono, joka soitti tamburiinia. Single julkaistiin Lennonin ensimmäisenä soolosinglenä ja myös Plastic Ono Bandin ensimmäisenä julkaisuna. Se julkaistiin Britanniassa 4. heinäkuuta ja Yhdysvalloissa 7. heinäkuuta. Britanniassa kappale sijoittui listan sijalle kaksi. Yhdysvalloissakin se menestyi erittäin hyvin (11. Cashboxin listalla, 14. Billboardin listalla), mutta kappaleen Vietnamin sodan -vastaisuus luultavasti vaikutti heikentävästi singlen myyntiin Yhdysvalloissa, joka oli osallisena sotaan. Give Peace a Chancen -singlen B-puolena julkaistiin kappale "Remember Love".
Merkitys.
Give Peace a Chance on yksi Lennonin tunnetuimmista soolo-uran sävellyksistä. Siitä on tullut eräänlainen rauhan symboli, ja siitä tuli Vietnamin sodan vastaisten mielenosoitusten ja muidenkin rauhantapahtumien tunnuskappale. Tämä johtuu varmasti sanoituksen ja sanoman lisäksi myös kappaleen yksinkertaisesta melodiasta, joten sitä on helpompi laulaa suurella joukolla. Kappaleen merkitys rauhan symbolina on säilynyt vuosikymmenistä toiseen, ja se on edelleen tunnettu rauhan laulu.
Kun John Lennon murhattiin 8. joulukuuta 1980, pian tämän jälkeen Lennonin kotitalon, Dakota Housen ulkopuolelle kertyi tuhansia ihmisiä, jotka lauloivat kappaletta. Tämä jatkui useiden päivien ajan ja kappale nousikin murhan jälkeen uudestaan single-listoille Yhdysvalloissa.
Laulajatar, musta

Laulajatar, musta on taiteilija Helene Schjerfbeckin öljyvärimaalaus kankaalle vuodelta 1916–1917. Se kuuluu Ateneumin taidemuseon Nanny ja Yrjö Kauniston lahjoituskokoelmaan ja on kooltaan 52,5 × 37,5 cm.
"Laulatar, musta" kuvaa mustiin vaatteisiin, takkiin ja baskeriin, pukeutunutta laulajatar Helny Nykoppia (1889–1963), myöhemmin Westman. Maalaus kuvaa ulkovaatteisiin pukeutunutta Nykoppia rintakehästä ylöspäin. Työ lahjoitettiin Ateneumin taidemuseoon vuonna 2005. Helene Schjerfbeck maalasi samana ajankohtana Helny Nykoppista myös "Laulajatar, vihreä" -maalauksen. Se on kooltaan pienempi, 34,5 × 30 cm, ja se kuvaa Nykoppia olkapäistä ylöspäin. Viimeksi mainittu kuuluu yksityiskokoelmaan. Ensiksi mainitussa Nykoppin kasvot ovat beiget, viimeksi mainitussa vihreät.
Bahrainin Grand Prix 2014

Bahrainin Grand Prix 2014 (virallisesti 2014 Formula 1 Gulf Air Bahrain Grand Prix) oli Formula 1 -kauden 2014 kolmas ja samalla F1-historian 900. osakilpailu, joka ajettiin 6. huhtikuuta 2014 Bahrain International Circuitilla, Sakhirissa, Bahrainissa. Kilpailu ajettiin Bahrainissa ensimmäistä kertaa keinovaloissa ja sen voittoon ajoi brittikuljettaja Lewis Hamilton. 
Vapaat harjoitukset.
Lauantain kolmansissa vapaissa harjoituksissa Red Bullin Sebastian Vettel pyörähti hiekoille.
Tulokset.
Aika-ajot.
Huom! &lt;br&gt;
Kilpailu.
Mercedeksen Lewis Hamilton onnistui lähdössä ohittamaan tallikaverinsa Nico Rosbergin. Williamsin Felipe Massa nousi upeasti ruudusta seitsemän kolmanneksi. Taaempana Jean-Éric Vergne kolaroi Pastor Maldonadon kanssa, ja joutui ensimmäisellä kierroksella menemään varikolle rengasrikon seurauksena, mutta keskeytti myöhemmin kilpailun aikana. Myös Kimi Räikkönen otti osumaa ensimmäisellä kierroksella Kevin Magnussenin kanssa. Kierroksella 17 rangaistuksen seurauksena viimeisestä ruudusta lähtenyt Adrian Sutil kolaroi Jules Bianchin kanssa ja joutui keskeyttämään kilpailun.
Kärkipaikasta käytiin kiivasta taistelua Mercedes-kuljettajien välillä. Rosberg ja Hamilton vaihtoivat monesti paikkoja kilpailun kärkisijoilla. Ruotsalaiskuljettaja Marcus Ericsson joutui keskeyttämään kierroksella 33 öljyvuodon seurauksena. Kierroksella 39 Pastor Maldonado tuli varikolta radalle ja törmäsi ensimmäisessä mutkassa Sauberin Esteban Gutiérrezin autoon. Gutiérrez pyörähti ilmassa ympäri ja palasi takaisin oikein päin. Maldonado pystyi jatkamaan kilpailua, mutta sai seuraavaan kilpailuun kymmenen lähtöruudun rangaistuksen ja rangaistuspisteitä kolarin aiheuttamisesta. Seuraavalla kierroksella Kevin Magnussen joutui keskeyttämään kytkimen hajottua. Turva-auto poistui radalta kierroksella 46. Myös toinen McLaren-kuljettaja Jenson Button keskeytti kilpailun pari kierrosta ennen maalia kytkimen hajottua.
Kilpailun voittoon ajoi toista kertaa peräkkäin Lewis Hamilton sekunnin erolla Nico Rosbergiin. Force Indian meksikolaiskuljettaja Sergio Pérez ajoi kolmanneksi. Palkintosija oli Force Indian historian toinen, ja kauden ensimmäinen. Neljänneksi ajoi Daniel Ricciardo, joka lähti ruudusta 13, Malesian kilpailusta saadun rangaistuksen takia. Valtteri Bottas ajoi kahdeksantena maaliin ja Kimi Räikkönen kymmenenneksi.
Thames Valley Police

Thames Valley Police on Englannin ja Walesin suurin ei-metropolialueella toimiva poliisivoima, joka vastaa poliisitoiminnasta Berkshiren, Buckinghamshiren ja Oxfordshiren kreivikunnissa Kaakkois-Englannissa. Poliisipiirin toimialue kattaa noin 5 740 neliökilometriä, ja sillä asuu noin 2,43 miljoonaa ihmistä. Alueella vierailee vuosittain kuusi miljoonaa matkailijaa, ja väestö on etnisesti monimuotoista, sillä 15 prosenttia kuuluu mustiin, aasialaisiin tai muihin vähemmistöihin. Väestöä kasvattavat myös yliopisto-opiskelijat sekä alueella asioivat, työssä käyvät ja läpikulkijat.
Toimialue ja organisaatio.
Thames Valley Policen toimialue kattaa Oxfordshiren, Berkshiren ja Buckinghamshiren kreivikunnat, ja se on jaettu eri lähteiden mukaan 12–14 paikallispoliisialueeseen, jotka kattavat alueen 263 kaupunkia tai taajamaa. Alueella sijaitsee merkittäviä kaupunkikeskuksia, kuten Oxford, Milton Keynes, Reading, Aylesbury, Maidenhead ja Slough. Poliisipiiri partioi eri lähteiden mukaan 196–315 kilometriä moottoriteitä (M1, M4, M25 ja M40), mikä on enemmän kuin millään muulla Britannian poliisivoimalla. Poliisipiiri kuuluu Itäisen HMICFRS-poliisialueen alaisuuteen, ja sen toimintaa valvoo tarkastaja Roy Wilsher.
Henkilöstö ja resurssit.
Vuonna 2012 Thames Valley Policella oli 4 179 poliisivirkaa, 2 723 siviilivirkaa ja noin 600 vapaaehtoista. Valtaosa henkilöstöstä toimii kentällä, mutta poliisien määrä suhteessa väestöön on hieman kansallista keskiarvoa alhaisempi. Viimeisen kymmenen vuoden aikana poliisivoimien koko on vähentynyt hieman, kuten valtakunnallisesti yleensä. Liikennevalvontayksikköön (RPU) oli vuonna 2012 irrotettu noin 200 virkaa, mikä vastasi muutamaa prosenttia henkilöstöstä. Poliisin toiminta maksaa alueella keskimäärin 51 pennyä asukasta kohden päivässä, mikä on vähemmän kuin valtakunnallinen keskiarvo.
Rikollisuus ja liikenneturvallisuus.
Uhriperusteisten rikosten määrä Thames Valley Policen alueella on 0,05 tapausta henkeä kohden, mikä on hieman alle kansallisen keskiarvon, mutta rikosten määrä on ollut viime vuosina kasvussa. Vuonna 2011 alueella kuoli liikenteessä 73 ihmistä ja loukkaantui 7 722. Vaikka alueella esiintyy jonkin verran huono-osaisuutta, se on yleisesti ottaen vauras.
Toimintatavat ja innovaatiot.
Thames Valley Police kehittää monipuolisia toimintatapoja rikosten ennaltaehkäisyyn, tutkintaan ja yhteisöyhteistyöhön. Esimerkkejä ovat Community Speedwatch ja rikosten hallintamallit, jotka keskittyvät järjestyshäiriöihin, tiedustelutoimintaan ja yhteisön osallistamiseen. Poliisi hyödyntää teknologiaa, kuten digitaalisia kursseja, automaattisia viestintäjärjestelmiä ja mobiilisovelluksia rikosalueiden seurantaan ja lähipoliisitoimintaan. Lisäksi on käynnissä hankkeita, jotka liittyvät seksuaali- ja väkivaltarikollisuuden ehkäisyyn, ihmiskaupan uhrien suojeluun ja rikoksenuusijoiden hallintaan. Toiminta painottuu ennaltaehkäisyyn, digitaalisiin ratkaisuihin ja haavoittuvassa asemassa olevien suojeluun.
Aiheesta muualla.
Thames Valley Police
Internal Suffering

Internal Suffering on kolumbialainen brutaalin death metalin yhtye, joka perustettiin vuonna 1996 Pereirassa. Yhtye perustettiin jäsenten edellisen yhtyeen, Suffer, jäänteistä. Internal Sufferingin alkuperäiskokoonpanoon kuuluivat vokalisti Fabían, kitaristi Leandro, basisti Andrés sekä rumpali Jorge, joista Andrés on ainoa nykyinen alkuperäisjäsen.
Internal Suffering lopetti toimintansa julkaistuaan neljännen studioalbuminsa "Awakening of the Rebel" vuonna 2006. Yhtye on ollut uudelleen toiminnassa vuodesta 2011.
Huron (joki Ohiossa)

Huron on 24 kilometriä pitkä joki Ohion osavaltion pohjoisosissa Yhdysvalloissa. Sen päähaara yhdistyy itäisestä ja läntisestä haaroista Milanin lähellä ja laskee Eriejärveen Huronin kaupungissa.
Huronin valuma-alue kattaa suuren osan Erien ja Huronin piirikunnista, Senecan ja Crawfordin piirikuntien koilliset osat sekä Richlandin piirikunnan pohjoisosat.
Huronin itäinen haara on 51,2  pitkä. Se saa alkunsa Fitchvillessä ja virtaa länteen kohti North Fairfieldiä, missä se kaartuu pohjoiseen ja virtaa Perun ja Norwalkin kautta kunnes yhtyy päähaaraan Milanissa.
Läntinen haara on 87,8 km pitkä. Se saa alkunsa noin 6,4 km Greenwichistä etelään ja saman verran Shiloh'sta itään lähellä Blooming Groven kuntaa. Sen alkulähde sijaitsee joidenkin kilometrien päässä Vermilion-joesta, joka myös virtaa Eriejärveen pohjoiseen, ja pienempään Shipp Creek -jokeen, joka kuuluu Ohiojoen valuma-alueeseen.
Länsihaara virtaa alkulähteeltään pohjoiseen ja länteen Ripleyn kunnan ja Cassin kunnan läpi Plymouthiin. Plymouthissa joki kääntyy pohjoiseen ja virtaa Richlandin ja Huronin piirikuntien rajaa pitkin kohti Huronin piirikunnan New Havenin kuntaa. Ohittaa Willardin idän puolelta Huronin länsihaara virtaa Greenfieldin, Perun ja Ridgefieldin kuntien läpi pohjoiseen Monroevilleen, minkä jälkeen se tulee Erien piirikunnan alueelle ja kääntyy itään Oxfordin kunnan eteläosien läpi kunnes yhtyy itäiseen haaraan osavaltion villieläinten suojelualueella Milanissa.
Nimet.
Huronin nykyinen nimi viittaa wyandot-intiaaneihin, jotka asuivat useissa kylissä Sanduskyn lahden alueella 1700-luvun loppupuolella. Ranskalaiset nimittivät heitä "huroneiksi". Joelle nimi Huron annettiin vuoteen 1778 mennessä, jolloin piirretyssä kartassa (Hutchins) se mainitaan. Aikaisemmassa Evansin kartassa vuodelta 1755 Huron on merkitty nimellä Guahadahuri ja se on silloisenkin syvyytensä ja purjehduskelpoisuutensa ansiosta kartassa ainoa nimetty joki Sanduskyn lahden ja Cuyahogan välillä. Vuodelta 1755 on myös toinen nimi Canesadooharie, jonka tallensi pennsylvanialainen James Smith, joka eli joen alueella tultuaan intiaanien vangitsemaksi.
Vuodelta 1760 on tutkimusmatkailija George Croghanin maininta Huronin chippewankielisestä nimestä Notowacy Thepy; John Heckewelder tallensi saman nimen muodossa Naudowessie Sipi, joka tarkoittaa wyandotien (naudowessie) jokea (sipi). Jotkin 1700-luvun lopun kartat nimeävät Huronin Bald Eagle Creekiksi johtuen joensuulla tuolloin sijainneesta kookkaasta valkomerikotkan pesästä.
Geographic Names Information System -järjestelmään on tallennettu seuraavat Huronin aiemmista nimistä:
Otto Liman von Sanders

Otto Liman von Sanders (17. helmikuuta 1855 Stolp, Pommeri – 22. elokuuta 1929 München) oli saksalainen kenraali, joka palveli komentajana Osmanien valtakunnan (Turkin) armeijassa ensimmäisen maailmansodan aikana.
Liman von Sanders aloitti upseerinuransa ratsuväessä vuonna 1874. Hän palveli esikuntatehtävissä ja yleni vuonna 1904 everstiksi ja rykmentinkomentajaksi sekä vuonna 1908 kenraalimajuriksi ja ratsuväkiprikaatin komentajaksi. Vuonna 1911 hänet ylennettiin kenraaliluutnantiksi ja nimitettiin 22. divisioonan komentajaksi. Joulukuussa 1913 Liman von Sanders nimitettiin johtamaan Turkkiin lähetettyä saksalaista sotilaskomissiota, jonka tarkoituksena oli auttaa järjestämään Turkin armeija uudelleen sen kärsittyä tappion Balkanin sodissa. Hänet myös aateloitiin ja korotettiin Saksan armeijassa ratsuväenkenraaliksi sekä Turkin armeijassa marsalkaksi (mušir). Liman von Sanders nimitettiin aluksi Turkin I armeijakunnan komentajaksi, mutta Venäjän esitettyä huolensa saksalaisen vaikutuksen lisääntymisestä Turkissa hänet siirrettiin diplomaattisista syistä tammikuussa 1914 vaatimattomampaan asemaan sotilasylitarkastajaksi. Ensimmäisen maailmansodan puhkeamista edeltäneinä kuukausina hän pyrki parantamaan Turkin armeijan taistelukykyä ja sodan puhjettua suostuttelemaan Turkin liitymään sotaan keskusvaltojen puolelle. Jälkimmäisessä tavoitteessa hän ei aluksi saavuttanut haluamaansa tulosta, mutta marraskuussa 1914 Turkki liittyi sotaan.
Liman von Sanders nimitettiin elokuussa 1914 Dardanellien luo sijoitetun Turkin 1. armeijan komentajaksi, mistä hänet siirrettiin maaliskuussa 1915 johtamaan 5. armeijaa Gallipolin niemimaalle. Yhdessä turkkilaisten komentajien kanssa hän torjui menestyksekkäästi brittiläisten ja australialaisten joukkojen maihinnousuyrityksen Gallipolilla ja pakotti ympärysvaltojen joukot perääntymään. Maaliskuusta 1916 alkaen Liman von Sandersin komentama 5. armeija vastasi Traakian ja Vähän-Aasia rannikoiden puolustuksesta. Hän säilytti koko maailmansodan ajan myös asemansa saksalaisen sotilaskomission johdossa, mutta Turkin sotaministeri ja ylipäällikkö Enver pašša pyrki mitätöimään hänen vaikutuksensa eikä noudattanut hänen neuvoaan keskeyttää sotatoimet Kaukasuksella. Helmikuussa 1918 Liman von Sandersista tehtiin Palestiinaan sijoitettujen turkkilais-saksalaisten joukkojen ylipäällikkö. Hän yritti pysäyttää brittien työntymisen Palestiinaan ja Syyriaan, mutta joutui lopulta perääntymään Edmund Allenbyn johtamien ylivoimaisten brittijoukkojen edessä. Liman von Sanders joutui vetäytymään Alepposta ja kärsi murskatappion Megiddon taistelussa syyskuussa 1918, jossa hän vältti vain täpärästi vangiksi joutumisen. Mudroksen aselevon astuttua voimaan 31. lokakuuta 1918 hän johti Konstantinopolissa saksalaisten joukkojen kotiuttamista.
Britit vangitsivat Liman von Sandersin helmikuussa 1919 epäiltynä sotarikoksista ja pitivät häntä puolen vuoden ajan vankina Maltalla. Vapauttamisensa yhteydessä hän ilmoitti vetäytyvänsä palveluksesta. Hän julkaisi vuonna 1920 muistelmateoksen "Fünf jahre Türkei".
Walther Sommerlath

Carl August Walther Sommerlath (22. tammikuuta 1901 Heidelberg, Saksa – 21. lokakuuta 1990) oli saksalainen liikemies sekä Ruotsin kuningattaren Silvian isä. Vuonna 2002 "Arbetaren"-lehti paljasti hänen olleen Saksan kansallissosialistisen työväenpuolueen jäsen. Ilmeisesti hän liittyi puolueeseen vuoden 1934 lopulla ja oli sen jäsen kunnes se kiellettiin. Hänen väitetään vuonna 1939 ottaneen haltuunsa juutalaisen Efim Wechslerin omistaman tehtaan Berliinissä. Vuonna 1976 antamassaan haastattelussa Sommerlath kiisti olleensa missään tekemisissä natsien kanssa. Ruotsin kuningasperhe on kieltäytynyt kommentoimasta hänen taustojaan, mutta kuningatar Silvia ryhtyi tutkimaan isänsä väitettyjä natsikytköksiä vuonna 2011. Hänen teettämänsä selvityksen mukaan Sommerlath auttoi Wechsleriä pakenemaan natseja Etelä-Amerikkaan.
Wildstylez

Wildstylez (oikealta nimeltään Joram Metekohy, s. 7. tammikuuta 1983 Veenendaal) on alankomaalainen musiikintuottaja ja DJ.
Metekohy aloitti uransa hardstylen parissa Ruben Hooyerin kanssa ja julkaisi yhteisprojektin Scantraxxin alaisuudessa. Myöhemmin hän vaihtoi artistinimekseen Wildstylez. Metekohyn ensimmäinen soolojulkaisu oli vuonna 2007 ilmestynyt "Life'z A Bitch". Myöhemmin hän on tehnyt yhteistyötä lukuisten eri artistien kanssa. Metekohy julkaisi muun muassa julkaisun yhdessä Headhunterzin kanssa.
Unmercyful Extermination

Unmercyful Extermination on yhdysvaltalaisen brutaalin death metal -yhtyeen Internal Sufferingin EP-levy, joka julkaistiin vuonna 2001 levymerkillä Macabre Mementos Records.
Mutilated Records julkaisi albumista bonuskappaleita sisältävän uusintapainoksen elokuussa 2013.
Burn (Ellie Gouldingin kappale)

Burn on brittiläisartisti Ellie Gouldingin kappale hänen "Halcyon Days" -studioalbumilta, joka on uudelleenjulkaistu versio hänen "Halcyon"-studioalbumista. Kappaleen sanoittivat Ryan Tedder, Goulding, Greg Kurstin, Noel Zancanella sekä Brent Kutzle, kun taas tuotannosta vastasi Kurstin ja vokaaliosuuksistA Tedder. Se julkaistiin uudelleenjulkaisun ensimmäisenä singlenä 5. heinäkuuta 2013.
”Burn” on saanut julkaisunsa jälkeen ristiriitaisia vastaanottoja musiikkikriitikoilta, jotka kehuivat sitä "mukaansatempaavaksi" ja sanoivat sen olevan artistin kaikista radioystävällisin kappale tähän mennessä, kun taas toiset tunsivat kappaleen muistamattoman arvoiseksi. Kappale oli Gouldingin ensimmäinen Britannian singlelistan kärkisijan saavuttanut single, kun sitä myytiin 116 857 kappaletta ensimmäisellä viikollaan. Se myös pysyi listan kärjessä kolme peräkkäistä viikkoa. Kappale menestyi myös kansainvälisesti, sijoittuen kymmenen parhaan joukkoon lukuisissa valtioissa, kuten Australiassa, Itävallassa, Belgiassa, Saksassa, Irlannissa, Italiassa, Uudessa-Seelannissa ja Ruotsissa. Siitä tuli Gouldingin kolmas single, joka saavutti sijan kahdenkymmenen parhaan joukossa Yhdysvalloissa.
Sylkikuoriaiset

Sylkikuoriaiset (Cantharidae) on erilaisruokaisten alalahkoon kuuluva kovakuoriaisheimo. Ne ovat sukua kiiltomadoille. Niiden ruumis ja siivet ovat pehmeitä ja niiden kuori on ohut. Niiden väritys toimii suojavärinä petoja vastaan. Lisäksi niillä on suojakeinona paha maku.
Ulkonäkö ja koko.
Sylkikuoriaisten väri on yleensä punamusta tai keltamusta. Niiden ruumis on pitkulainen ja ne ovat pituudeltaan 2–15 mm.
Levinneisyys ja elinympäristö.
Toukat elävät maassa ja aikuiset kasvistossa. Niitä esiintyy niityillä, puutarhoissa ja viljelyksillä. 
Lisääntyminen.
Sylkikuoriaiset saattavat kohdata parittelukumppanin etsiessään kukista siitepölyä. Naaras munii munat maahan paikkaan, missä on suojana joko kariketta tai lahopuu.
Ravinto.
Sylkikuoriaiset syövät sekä toukkina että aikuisina pieniä eläimiä, muun muassa kirvoja. Tämän lisäksi aikuiset syövät kukkien siitepölyä.
Supreme Knowledge Domain

Supreme Knowledge Domain on kolumbialaisen brutaalin death metal -yhtyeen Internal Sufferingin esikoisalbumi. Se julkaistiin vuonna 2000 levymerkillä Qabalah Productions. Albumi sai hyvin negatiivisen vastaanoton. Arvostelusivusto metalreviews.com nimesi albumin kuukauden huonoimmaksi äänitteeksi tammikuussa 2001.
Vuonna 2006 Displeased Records julkaisi albumista uusintapainoksen, joka sisältää yhtyeen vuoden 2000 demoalbumin kappaleet.
Pomsky

Pomsky on omaksi koirarodukseen nimetty koira, joka on pomeranianin ja siperianhuskyn risteytys. Se on kehitetty ilmeisesti 1990-luvulla, jolloin moni muukin roturisteytys tuli suosituksi. Yhdysvalloissa rotu on oli suosituin risteytysrotu vuosina 2014 ja 2017.
Suomessa sen sijaan se ei ole kovin yleinen.
Pomskyt kasvavat noin 25–45 cm korkeiksi. Risteytyksissä koirista voi tulla huskynkin kokoisia, mutta pomsky on jalostettu sen kokoiseksi.
Chaotic Matrix

Chaotic Matrix on kolumbialaisen brutaalin death metal -yhtyeen Internal Sufferingin toinen studioalbumi. Se julkaistiin vuonna 2002 levymerkillä Displeased Records.
Kappaleet.
Kaikki kappaleet sanoittanut Andrés Garcia ja Fabio Marin.
Mitra Kaislaranta

Mitra Liija Kastanja Kaislaranta (s. 21. kesäkuuta 1992) on suomalainen laulaja, joka voitti Idols-laulukilpailun seitsemännen tuotantokauden vuonna 2013. Ennen Idolsissa kilpailemista Kaislaranta kuului vuosina 2007–2009 toimineeseen Lissut-yhtyeeseen.
Ura.
2013: Idols.
Kaislaranta ei osallistunut "Idolsiin" perinteisten koelaulujen kautta, vaan tuomari Jone Nikulan oman "Jone's Roadtrip" -osion kautta, jossa Nikula etsi ympäri Suomea taitavia laulajia. Jone hyväksyi Mitran mukaan kisaan ja hän eteni niin sanottuun teatteriviikonloppuun, joka tällä tuotantokaudella järjestettiin Utin Jääkärirykmentissä.
Kaislaranta selvitti itsensä kolmivaiheisesta teatteriviikonlopusta suoriin lähetyksiin, jotka järjestettiin Barona-areenalla, Espoossa. 12 finalistia jaettiin ensin kahteen eri ryhmään, Team Stadiin ja Landeen, jotka kisasivat vuoroviikoin. Kuudennen finaalin jälkeen joukkueet yhdistettiin.
Joukkueiden yhdistämisen jälkeen finalistit saivat esitettäväkseen kappaleet, jotka tuomaristo oli heille valinnut: Kaislaranta sai esitettäväkseen Whitney Houstonin tunnetuksi tekemän ”I Will Always Love You” -kappaleen. Semifinaalissa finalistit esittivät yhden omavalintaisen kappaleen sekä yhden kappaleen duettona Idolsista tunnetuksi tulleen artistin kanssa. Mitra sai duettoparikseen neljännen tuotantokauden voittaneen Koop Arposen. Kauden päättäneessä finaalissa Kaislaranta esitti valitsemansa Alanis Morissetten ”Ironic”-kappaleen sekä tuomareiden valitseman kappaleen ”Me ei olla enää me”. Kaislaranta esitti myös hänelle itselleen tehdyn kappaleen ”Äkkisyvää”.
2014–: Idolsin jälkeen.
Idols-voiton myötä Kaislaranta sai levytyssopimuksen Warner Music Finlandin kanssa. Mitran omaa nimeä kantava esikoisalbumi julkaistiin 21. elokuuta 2015. Albumin on tuottanut Jukka Immonen. Albumi nousi ensimmäisellä viikollaan Suomen virallisen albumilistan 12:nneksi.
Musiikkiuran ohella Mitra on työskennellyt vuodesta 2015 lähtien baarimikkona.
Taustaa.
Mitra on opiskellut musiikkia Oulun konservatoriossa.
Taskumattitalot

Taskumattitalot ovat neljän vuosina 1959 ja 1961 valmistuneen kerrostalon kokonaisuus Tapiolan kaupunginosassa Länsikorkeen alueella Espoossa. Talot ovat yhdeksänkerroksisia ja 30 metriä korkeita. Ne on suunnitellut arkkitehti Viljo Revell. Taskumattitalot hallitsevat lähialueen ilmettä ja ne ovat muodostuneet Tapiolan symboleiksi. Tapiolan alue on valtakunnallisesti merkittävä rakennettu kulttuuriympäristö ja rakennuskannan joukosta muun muassa Taskumattitalot ovat alueen maamerkkejä.
Taloista kaksi ensimmäistä, As. Oy "Säästökontu" ja As. Oy "Tornitaso" valmistuivat vuonna 1959. Ne ovat taloista pohjoisimmat. Säästökontu oli Suomen ensimmäisiä asuntosäästökohteita. As. Oy "Tornikontu" ja As. Oy "Nelostorni" valmistuivat vuonna 1961. Taloja alettiin kutsua "Taskumateiksi" jo ennen valmistumistaan, syyskuussa 1957. Rakennuksen kerrosala on 3 220 m² ja kerrospinta-ala 358 m². Rakennusten tonttien pinta-alat ovat 1 100–2 050 m². Rakennuskokonaisuuteen kuuluu myös Revellin suunnittelema vuonna 1961 valmistunut As. Oy "Riistakallio", joka on viisiportainen pitkänmallinen lamellitalo.
Rakennuksen solakka, kuusikulmainen rakennustyyppi on saatu aikaan rakentamalla julkisivut keskeltä kuperiksi ja taivuttamalla rakennuksen kulmat koveriksi. Pystyurat kulmien kourulevyissä korostavat massan nousua. Kattokerrosta korostetaan katoksilla. Pitkän julkisivut on verhottu vaakasuuntaan mineriittikentillä, jota teak-ritilät ja ikkunanauhat voimistavat. Parvekkeet sijaitsevat talon ulkoreunan sisäpuolella ja sulautuvat siten julkisivuun.
Taloissa on seitsemän asuinkerrosta ja yhdessä kerroksessa on seitsemän tai kahdeksan asuntoa. Kattokerroksessa on sauna, näköalaterassi, tuuletusparvekkeet ja kuivaushuoneet. Huoneistojen keittiöt olivat edistyksellisiä, sillä ne sisälsivät muun muassa liesituulettimen ja keittiökaapit olivat irti lattianpinnasta. Keittiön matalat kaapinovet oli valmistettu tiikistä.
Wright-Pattersonin tukikohta

Wright-Pattersonin tukikohta () on Yhdysvaltain ilmavoimien tukikohta Daytonin itäpuolella, Ohiossa Greenen ja Montgomeryn piirikuntien alueella. Siihen kuuluu ilmavoimien materiaalilaitos (), Air Force Institute of Technology, Yhdysvaltain ilmavoimamuseo, 445. kuljetuslennosto () ja Air Force Research Laboratory -tutkimuslaboratorio.
Tukikohdassa työskentelee yli 27 000 sotilas- ja siviilihenkilöä, joiden palkkakustannukset olivat noin 2 miljardia dollaria vuonna 2009. Epäsuorasti tukikohta työllistää noin 33 000 henkeä.
Matthieu Vaxivière

Matthieu Vaxivière (s. 3. joulukuuta 1994 Limoges) on ranskalainen moottoriurheilija. 
Ura.
Alkuvaiheet.
Vaxiviere aloitti uransa Karting-sarjoista. Vuonna 2010 Vaxivière kilpaili MitJet Series -sarjassa jossa hän sijoittui sarjan yhdeksänneksi. Vuonna 2011 hän siirtyi Ranskan Formula 4 -sarjaan ja voitti sarjan mestaruuden. 
Formula Renault -sarjat.
Vuonna 2012 hän ajoi Eurocup Formula Renault -sarjassa ja saavutti yhden pisteen. Samana vuonna hän kilpaili Formula Renault Alps -sarjassa ja sijoittui sarjan 14:nneksi. Vuonna 2013 Vaxivière jatkoi Eurocup-sarjassa, jossa hän voitti kaksi kilpailua ja sijoittui sarjan kymmenenneksi. Samana vuonna hän ajoi neljä kilpailua Alps-sarjassa sekä neljä kilpailua Ranskan Porsche Carrera Cupissa voittaen yhden kilpailun. Vuonna 2014 Vaxivière siirtyi Formula Renault 3.5 -sarjaan, jossa saavutti kaksi palkintosijaa sekä 83 pistettä sijoittuen sarjan kahdeksanneksi. Vuonna 2015 Vaxivière jatkaa FR 3.5 -sarjassa. Hän saavutti kauden aikana kolme voittoa, viisi paalupaikkaa ja 234 pistettä sijoittuen sarjan loppupisteissä toiseksi.
Urheiluautosarjat.
Vaxivière on ajanut FIA World Endurance Championship -sarjassa vuonna 2014 ja uudestaan vuodesta 2017 lähtien. Tätä nykyä hän ajaa Alpinella Hypercar -luokassa.
Hän on ajanut myös European Le Mans Series -sarjassa ja voittanut mestaruuden LMP2 Pro-Am -luokassa vuonna 2023 AF Corse -tallissa.
Məhyəddin Allahverdiyev

Məhyəddin Allahverdiyev (s. 8. toukokuuta 1962) on azerbaidžanilainen kreikkalais-roomalaisen tyylin painija, joka aktiiviurallaan edusti Neuvostoliittoa ja seuratasolla Dynamo Bakua. Hän kilpaili 48 kg:n painoluokassa ja on pituudeltaan 162 cm.
Allahverdiyev saavutti 48 kg:n sarjassa junioreiden MM-hopeaa 1981 ja nuorten EM-hopeaa 1982. Hän voitti miesten Euroopan-mestaruuden Jönköpingissä 1984 sekä maailmanmestaruuden Kolbotnissa 1985, Budapestissa 1986 ja Clermont-Ferrandissa 1987. Soulin olympialaisissa 1988 hän sijoittui neljänneksi.
Housefull 2

Housefull 2 (myös Housefull 2: The Dirty Dozen) on vuonna 2012 ilmestynyt intialainen hindinkielinen komediaelokuva, jonka on ohjannut Sajid Khan ja tuottanut Sajid Nadiadwala. Se on jatko-osa vuoden 2010 elokuvalle "Housefull". Elokuva sai sekalaisia arvosteluja, jotka olivat kuitenkin edeltäjäänsä parempia, ja se menestyi hyvin kaupallisesti.
Jatko-osa.
"Housefull 3" sai ensi-iltansa 3. kesäkuuta 2016. Kahden ensimmäisen elokuvan ohjaaja Sajid Khan ei palannut ohjaamaan kolmatta osaa, vaan hänet korvasi kaksikko Sajid-Farhad.
Gösta Andersson

Erik Gösta Andersson (15. helmikuuta 1917 Selånger – 12. syyskuuta 1975 Sundsvall) oli ruotsalainen kreikkalais-roomalaisen tyylin painija, olympiavoittaja ja Euroopan mestari.
66 ja 73 kilogramman painoluokissa kilpaillut "Granit-Gösta" voitti olympiakultaa Lontoossa 1948 ja olympiahopeaa Helsingissä 1952. Hän saavutti lisäksi MM-pronssia Tukholmassa 1950 ja EM-kilpailuista kullan, hopean ja pronssin.
Ștefan Rusu

Ștefan Rusu (s. 2. helmikuuta 1956 Rădăuţi, Suceava) on romanialainen kreikkalais-roomalaisen tyylin painija. Hän on olympiavoittaja, maailman- ja Euroopan-mestari 68 ja 74 kg:n painoluokissa. Hän edusti seuratasolla CS Dinamo Bucureștia ja häntä valmensivat Virgil Gherasim, Ion Corneanu, Ion Cernea, Pavel Nicolae ja Simion Popescu.
Rusu voitti olympiakultaa 68 kg:n painoluokassa Moskovassa 1980 kukistettuaan ratkaisuotteluissa Andrzej Supronin pistein 3–2 ja Lars-Erik Skiöldin 5–1. Montrealissa 1976 hän saavutti samassa sarjassa hopeaa ja Los Angelesissa 1984 74-kiloisissa pronssia.
Rusu voitti maailmanmestaruuden 68 kg:n sarjassa Méxicossa 1978 ja 74-kiloisissa Katowicessa 1982. Hän sai MM-hopeaa 74 kg:n painoluokassa Kolbotnissa 1985, pronssia 68-kiloisissa Oslossa 1981, sijoittui neljänneksi 74-kiloisissa Kiovassa 1983 ja viidenneksi 68-kiloisissa Göteborgissa 1977.
Rusu voitti Euroopan-mestaruuden 68 kg:n painoluokassa Oslossa 1978, Bukarestissa 1979, Prievidzassa 1980 ja Göteborgissa 1981 sekä 74-kiloisissa Leipzigissa 1985. EM-hopeaa hän saavutti 68 kg:n sarjassa Leningradissa 1976 ja Bursassa 1977 sekä pronssia 74-kiloisissa Budapestissa 1983. Lisäksi hän sijoittui viidenneksi 74 kg:n painoluokassa 1982 ja 1986 sekä kuudenneksi 68-kiloisissa 1975 ja 74-kiloisissa 1984.
Rusu voitti nuorten ("espoir") Euroopan-mestaruuden 62 kg:n painoluokassa 1974 ja sai junioreiden MM-kilpailuissa hopeaa 68-kiloisissa 1975.
Thistledownin laukkarata

Thistledown Racino on yhdistetty laukkarata ja kasino North Randallissa Yhdysvaltain Ohiossa. Sen omistavat Caesars Entertainment ja Rock Gaming. Radan kausi on huhtikuusta syyskuuhun. Sen päätapahtuma on III-luokan Ohio Derby, joka on ainoa Ohiossa järjestettävä "graded stake race". Thistledownin rata on 1609 metriä pitkä ja maapohjainen.
Thistledownin laukkarata rakennettiin vuonna 1931. Se kuuluu Ohio 7/7 -ohjelmaan, joka varmistaa sen, että Ohion osavaltion alueella kahdella radalla on kilpailuita samaan aikaan. Kesäkaudella Thistledownissa ja River Downsissa juostaan kummassakin seitsemän lähtöä ja syyskuussa River Downsin vuoro siirtyy Beulah Parkille.
Talousvaikeudet.
Vuonna 2007 Thistledownin vuodesta 1999 omistanut Magna Entertainment ilmoitti laukkaradan olevan myytävänä johtuen radan tuottamista valtavista nettotappioista ja kaikkiaan 394 miljoonan dollarin alijäämästä maaliskuuhun 2007 mennessä. Magna Entertainment oli pyrkinyt saamaan Ohion-radoilleen rahapeliautomaatteja, mutta vuoden 2006 lokakuussa kaatui äänestyksessä esitys, joka olisi sallinut automaatit laukkaradoilla. Tästä syystä Thistledownin kilpailukyky Indianan ja West Virginian ratojen kanssa oli alhainen. Samalla uusi Presque Isle Downs -laukkarata Clevelandissa houkutteli hevosten omistajia isommilla voittorahoilla.
Syyskuussa 2009 rahapelikonserni Harrah's Entertainment (nykyisin Caesar's Enterntainment) tarjoutui ostamaan Thistledownin 89,5 miljoonalla dollarilla mikäli rata saisi oikeuden peliautomaatteihin. Niin ei käynyt, ja maaliskuussa 2010 kaupat toteutuivat alle puoleen hintaan 43 miljoonalla dollarilla ilman tietoa siitä, sallittaisiinko rahapelit Ohion laukkaradoilla tulevassa äänestyksessä. Muutkin Ohion laukkaradat olivat vaikeassa taloustilanteessa ja jopa suoran lopetusuhan alaisina. Rahapeleistä tuli lopulta sallittuja mutta luvanvaraisia.
Seuraavina vuosina kuvernööri John Kasich pyrki sijoittamaan Ohion vedonlyöntipaikat niiden voittojen ja verotuottojen optimoimiseksi. Toukokuussa 2012 Thistledownin omistava Rock Ohio Caesars sai luvan siirtää laukkaradan Interstate 77 -tien varrelle Akronin ja Cantonin väliselle alueelle. Sopimus salli myös 2 000 rahapeliautomaatin väliaikaisen asentamisen Thistledownin tiloihin North Randalliin siirron valmisteluiden ajaksi. Siirron edellytyksenä oli 25 miljoonan dollarin siirtohyvitys osavaltiolle ja 150 miljoonan dollarin investointi uusiin tiloiohin.
Saman vuoden kuluessa Rock Ohio Caesars luopui suunnitelmista siirtää laukkarata ja sen sijaan asettui investoimaan 88 miljoonaa dollaria Thistledownin remontoimiseen ja muuttamiseen "racinoksi". Ratkaisu oli samantapainen kuin Scioto Downsin radalla, johon oli yhdistetty kasino kesällä. Kunnostuksen lisäksi katsomon 5 300 neliömetrin laajuinen päätaso muutettiin 1 150 rahapelikoneen kasinoalueeksi ja radalle rakennettiin 60 asiakaspaikan ravintola, kaksi ruokala-aluetta ja erillinen oleilutila asiakkaille. Thistledownin kasinotoiminta alkoi huhtikuussa 2013.
Roman Kienast

Roman Kienast (s. 29. maaliskuuta 1984 Salzburg, Itävalta) on itävaltalainen jalkapalloilija. Hän edustaa itävaltalaista Austria Wieniä ja on pelipaikaltaan hyökkääjä.
Kienast kuului Itävallan 23-henkiseen kokoonpanoon vuoden 2008 EM-kotikilpailuissa.
Jani Rasimus

Jani Rasimus (s. 1976 Kalmar, Ruotsi) on suomalainen tanssija, tanssinopettaja, koreografi ja muusikko. Vuonna 2009 hän oli Suomen joukkueessa, joka sai kultaa latinalaistanssin maailmanmestaruuskisoissa.
Yhdessä Milla Virtasen kanssa hän on kolminkertainen suomenmestari vuosina 2001, 2002 ja 2003.
Rasimus lopetti kilpatanssin vuonna 2010 mutta jatkaa tanssinopettajana ja koreografina.
Rasimus on myös opettanut julkkiksia tanssimaan ohjelmassa "Tanssii tähtien kanssa". Vuonna 2008 hän putosi Vappu Pimiän kanssa 5. pudotuksessa, vuonna 2009 Bettina Sågbomin kanssa 4. pudotuksessa, vuonna 2010 Nasima Razmyarin kanssa 6. pudotuksessa ja vuonna 2011 hän putosi kilpailusta Siiri Nordinin kanssa 4. pudotuksessa. Vuonna 2013 hänen oppilaanaan oli Raakel Lignell ja he voittivat kauden. Vuonna 2014 Rasimus opetti näyttelijä Anu Sinisaloa ja he sijoittuivat kisassa toiseksi. Rasimus on kertonut viihtyvänsä teatterinlavoilla tanssimassa ja tekee myös mielellään koreografioita teatteriproduktioihin.
Rasimus laulaa ja soittaa bassoa Year Gone -rockyhtyeessä.
Iltapäivä Toscanassa

Iltapäivä Toscanassa ("Copie conforme") on Abbas Kiarostamin ohjaama elokuva vuodelta 2010.
Elokuvan pääosia näyttelevät Juliette Binoche ja brittiläinen oopperalaulaja William Shimell ensimmäisessä elokuvaroolissaan. Elokuvan tapahtumaympäristö on Italian Toscana, ja sen keskushenkilöt ovat brittiläinen kirjailija ja ranskalainen antiikkikauppias, joiden suhde muuttuu kummallisesti yhden päivän aikana. Tarinassa taidehistorioitsija on brittiläisen kirjailijan teoksen julkistamistilaisuudessa . Teos kuuluu taidehistorian alaan, ja siinä käsitellään aitoutta ja kopiota.
Elokuva poikkeaa Kiarostamin aiemmista iranilaiselokuvista, sillä sen pienimuotoisen ihmissuhdetarinan kielinä ovat ranska, englanti ja italia.
Vuonna 2016 "Iltapäivä Toscanassa" äänestettiin BBC:n kyselyssä tämän vuosisadan 50 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.
Jaana Raski

Jaana Raski (s. 18. lokakuuta 1956 Asikkala) on suomalainen näyttelijä, joka työskenteli Kouvolan teatterissa vuosina 1987–2019. 
Raski näytteli Jaana Järvenheimon roolin TV-sarjassa "Metsolat". Lisäksi hän on näytellyt muun muassa elokuvissa "Valkoinen kääpiö" (1986, ohj. Timo Humaloja) ja "Nyrölä 3/Kissa ja Varjo" (2011, ohj. Tapio Piirainen).
Raski kävi Teatterikorkeakoulun Jouko Turkan kaudella Turkan oppilaana 1983–1987.
Simmons–Smith-reaktio

Simmons–Smith-reaktio on dihalometaanin, tyypillisimmin dijodimetaanin, ja sinkin muodostaman karbenoidikompleksin reaktio alkeenien kanssa. Reaktiossa tuotteena on syklopropyyliryhmä ja Simmons–Smith-reaktio on yksi käytetyimpiä tapoja syntetisoida syklopropaaniryhmän sisältäviä yhdisteitä. Reaktio on nimetty sen ensimmäistä kertaa raportoineiden Howard Ensign Simmonsin ja Ronald D. Smithin mukaan. Tyypiltään reaktio on keletrooppinen.
Mekanismi.
Simmons–Smith-reaktiossa ensimmäisessä vaiheessa muodostuu dihalogeenimetaanin ja sinkin välinen karbenoidikompleksi. Dihalometaanina käytetään yleisesti joko dijodimetaania, dibromimetaania tai jodikloorimetaania. Puhtaan sinkkimetallin sijasta reaktioissa käytetään tyypillisesti joko reaktiivisempaa sinkin ja kuparin metalliseosta tai dietyylisinkkiä. Sinkkikarbenoidikompleksi reagoi karbeenien tavoin ja muodostaa rengasrakenteisen siirtymätilan alkeenin kanssa. Siirtymätila hajoaa yhtäaikaisprosessina siten, että metyleeniryhmä siirtyy karbonoidikompleksilta alkeenille muodostaen syklopropyylirakenteen.. 
Simmons–Smith-reaktio on stereospesifinen niin kutsuttu syn-additio eli molemmat uudet sidokset syklopropyyliryhmässä sijaitsevat molekyylitason samalla puolella. Simmons–Smith-reaktio on hyödyllinen reaktio myös asymmetrisessä synteesissä, sillä reaktion regioselektiivisyyttä on helppo hallita. Esimerkiksi kiraalisten allyylisten alkoholien reagoidessa Simmons–Smith-reaktiolla on tuotteessa muodostuva syklopropyyliryhmä samalla puolen molekyylitasoa kuin hydroksyyliryhmä. Tämä johtuu siitä, että hydroksyyliryhmä kelatoituu sinkkikarbenoidireagenssin kanssa.
Raceway Park (Ohio)

Raceway Park on Toledossa Yhdysvaltain Ohiossa sijaitseva hevoskilpa-ajorata. Se perustettiin vuonna 1959 ja alun perin siellä järjestettiin myös laukka- ja autokilpailuita. Raceway Parkin omistaa Penn National Gaming.
Raceway Parkin 1341 metrin pituisella radalla ajetaan kilpaa huhtikuusta syyskuuhun lauantai- ja sunnuntai-iltaisin. Radalla voi lyödä vetoa myös suorana lähetettävistä muiden ratojen lähdöistä ympäri vuoden. Sen katsomossa on 2 100 istumapaikkaa.
Raceway Parkin päätapahtumia ovat Ohio Sire Stakes, Buckeye-Wolverine Pace, James Holes Memorial ja Hickory Lane Farm Matchmaker Pace. Buckeye-Wolverine Pace -kilpailun tulosten kerrotaan ennustaneen sitä seuranneen Ohion ja Michiganin välisen jalkapallo-ottelun tuloksen 75 prosentin tarkkuudella.
Historia.
Raceway Park rakennettiin 1950-luvulla alun perin autokilpailuradaksi. Myöhemmin se muutettiin laukkaradaksi englannintäysiverisille hevosille. Ensimmäiset hevoskilpa-ajot Raceway Parkissa järjestettiin vuonna 1962. Raceway Parkin etävedonlyöntipiste Cedar Downs oli lajiaan ensimmäinen Ohiossa.
Raceway Park myytiin Penn National Gamingille vuonna 2005.
Muutto Daytoniin.
Vuonna 2011 Ohion kuvernööri John Kasich myönsi Raceway Parkin omistajalle Penn State National Gamingille oikeuden pitää ratatiloissa myös rahapeliautomaatteja. Sopimukseen sisältyi velvollisuus investoida kymmenen vuoden aikana 110 miljoonaa dollaria verohelpotuksia vastaan ja Penn State National Gamingin sitoumus uudistaa rataa 300 miljoonalla dollarilla. "Racinojen" eli yhdistettyjen hevoskilparatojen ja kasinojen salliminen muutti vedonlyöntipaikkojen tasapainoa ja yhtiö totesi ratakasinoidensa kilpailevan muiden omistamiensa vedonlyöntikeskusten kanssa asiakkaista.
Välttääkseen sisäistä kilpailua Penn National Gaming haki ja sai osavaltiolta luvan siirtää Raceway Parkin Columbusista Daytoniin ja Beulah Parkin Toledosta Youngstowniin. Alueilla ei ollut ennestään huomattavaa vedonlyöntitoimintaa ja kuvernööri Kasichin edustaja totesi haastattelussa ratojen siirron tasapainottavan Ohion vedonlyönnin kehitystä. Osavaltio asetti siirtojen ehdoksi 150 miljoonan dollarin siirtolupamaksun, vähintään 300 miljoonan dollarin investoinnit uusiin tiloihin sekä vanhojen ratojen sulkemisen myötä työnsä menettävien ensisijaisuuden uusien ratojen työntekijöitä palkattaessa. Lisäksi ratojen siirtokuluihin sisälty 100 miljoonaa dollaria rahapeliautomaattilupia varten.
Raceway Parkin vuoden 2013 kilpakausi päätettiin käydä loppuun vanhoissa tiloissa ja myös osa vuoden 2014 lähdöistä järjestettäneen siellä kunnes uusi rata valmistuu 51 hehtaarin laajuiselle tontilleen.. Rata nimetään siirron myötä Hollywood Dayton Racewayksi. Uusien tilojen odotetaan valmistuvan keväällä 2014.
Jean-Claude Carrière

Jean-Claude Carrière (17. syyskuuta 1931 Colombières-sur-Orb, Hérault, Ranska – 8. helmikuuta 2021 Pariisi, Ranska) oli ranskalainen käsikirjoittaja ja näyttelijä. Hän valmistui École normale supérieure de Saint-Cloudista ja työskenteli paljon yhteistyössä Luis Buñuelin kanssa. Hän oli kymmenen vuotta Ranskan valtion elokuvakoulun La Fémisin johtaja.
Carrière kirjoitti romaanin 23-vuotiaana ja tutustui Jacques Tatiin, joka pyysi häntä kirjoittamaan elokuviensa pohjalta lyhyet romaanit "Les Vacances de monsieur Hulot" ja "Mon Oncle". Tatin välityksellä Carrière tutustui Pierre Etaixiin, jonka kanssa hän käsikirjoitti ja ohjasi muutamia elokuvia, muun muassa "Onnea hääpäivänä", josta heille myönnettiin parhaan lyhytelokuva-aiheen Oscar. Yhdeksäntoistavuotinen yhteistyö Buñuelin kanssa alkoi elokuvasta "Kamarineidon päiväkirja" (1964). Hän kirjoitti käsikirjoituksen Buñuelin kanssa ja näytteli kyläpapin osan. Carrière ja Buñuel tekivät yhteistyössä käsikirjoitukset melkein kaikkiin Buñuelin sen jälkeisiin elokuviin, kuten "Päiväperhoon" (1967), "Linnunrataan" (1969), "Porvariston hillitty charmiin" (1972), "Vapauden aaveeseen" (1974) ja "Tämän intohimon hämärään kohteeseen" (1977).
Carrière teki urallaan myös librettoja ja laulutekstejä. Hänen televisiotöitään oli Suomessakin nähty sarja "Robinson Crusoe" (1964), joka on ranskalais-länsisaksalaista yhteistuotantoa.
Kauppakeskus Goodman

Kauppakeskus Goodman on Hämeenlinnan keskustassa 30. lokakuuta 2014 avautunut kauppakeskus. Se sijaitsee kaupungin halki moottoritienä kulkevan valtatien 3 yläpuolelle rakennetulla katteella.
Kauppakeskuksen nimi tulee Hämeenlinnassa syntyneestä laulaja-säveltäjä Irwin Goodmanista. Kauppakeskuksessa on noin 70 liikettä. Markkinointivaiheessa kauppakeskus tunnettiin nimellä Hämeenlinnakeskus. Sosiaalisessa mediassa kauppakeskuksen nimeä on arvosteltu ja sitä on pidetty huonosti valittuna.
Alkuvaiheessa kauppakeskusta toteuttivat Hämeenlinnan kaupunki, Liikennevirasto, Hämeen Ely-keskus, Hämeen ammattikorkeakoulu ja rakennusyhtiö NCC. Toukokuussa 2012 Keva osti kauppakeskuksen NCC:ltä ja nimesi sen marraskuussa 2013 Goodmaniksi. Kevan mukaan Irwin Goodman lienee tunnetuin 1900-luvulla syntynyt hämeenlinnalainen ja kauppakeskuskin on ”rakennettu vain elämää varten.”
Kauppakeskus Goodman on sertifioitu BREEAM In-Use -ympäristösertifikaatilla ja kauppakeskus saavutti luokitustason Very Good sekä kiinteistön että ylläpidon osalta. Jo aiemmin Goodmanille on myönnetty rakennusaikainen BREEAM Very Good -sertifikaatti.
Goodmanin liikkeet:
John Kasich

John Richard Kasich (s. 13. toukokuuta 1952 McKees Rocks, Pennsylvania) on yhdysvaltalainen republikaanipuoluetta edustava poliitikko ja Ohion osavaltion kuvernööri vuosina 2011–2019.
Kasich suoritti alemman korkeakoulututkinnon Ohion osavaltionyliopistossa vuonna 1974. Vuosina 1975–1977 hän työskenteli osavaltion senaattorin avustajana. Kasich edusti republikaaneja osavaltion parlamentissa vuosina 1979–1982 ja sen jälkeen liittovaltion edustajainhuoneessa kahdeksan kauden ajan (1983–2001). Hän jäi pois liittovaltion parlamentista pyrkiäkseen presidentiksi vuoden 2000 vaaleissa, mutta siirtyi varhaisessa vaiheessa George W. Bushin tukijoukkoihin.
Kongressiuransa jälkeen ennen kuvernööriksi valitsemistaan Kasich ehti toimia Lehman Brothers -pankin investointiosaston johtajana ja FOX-televisiokanavan kommentaattorina. Hän on kirjoittanut kolme bestseller-listoille noussutta elämanhallintaopasta.
Kasich vannoi virkavalansa Ohion kuvernöörinä 10. tammikuuta 2011. Virkaanastujaispuheessaan hän kehotti ohiolaisia työskentelemään yhdessä osavaltion voimistamisen ja kaikkien asukkaiden hyvinvoinnin edestä. Kasich ilmoitti tärkeimmäksi tavoitteekseen kuvernöörinä työllisyyden parantamisen.
21. heinäkuuta 2015 Kasich ilmoitti asettuvansa republikaanien esivaaliehdokkaaksi vuoden 2016 presidentinvaaleissa. Hän sai joulukuussa 2016 yhden valitsijamiesäänen texasilaiselta valitsijamieheltä, joka äänesti häntä Donald Trumpin sijasta.
Yhdysvaltain presidentinvaalikampanjan aikana Kasich sanoi "varmistaneensa sen, että Suomi ja Baltian maat tietävät, että jos venäläiset liikahtavat, mekin liikahdamme."
Vectron

Vectron on Siemens Mobilityn valmistama vuonna 2010 esitelty veturi. Vectron on suunniteltu sähköveturiksi, jonka Last Mile -versiossa on lisäksi yksi tai kaksi Steyrmotorsin 180 kW dieselgeneraattoria, mutta siitä on tarjolla myös pelkästään 2400 kW dieselmoottorilla varustettu versio Vectron DE sekä Dual Mode -versio, jossa on sekä ajojohtimesta virtansa saava 2200 kW sähkökäyttö että tehokas 950 kW dieselmoottori.